
Scris de Nicholas Cezar 2024-10-23 


Marioneta cui este Gigi Becali? 


Într-un moment în care adversarii politici au mai multe explicaţii de dat decât 
un elev care a venit la școală cu tema nefăcută, Marcel Ciolacu este cel scos la 
tablă și arătat cu degetul pentru că ar juca în „Urzeala tronurilor”, varianta 
„București 2024”. Liberalii spun că social-democraţii trag sforile ca să-l ducă pe 
George Simion în turul 2, dar nimeni nu se uită la imaginea de ansamblu, toți 
refuză să privească - „The big picture”: ce nevoie ar avea PSD de tot scenariul 
ăsta când a câștigat detașat pe 9 iunie („locale” și „europarlamentare”) și până 
și sondajele rivalilor îl dau mare favorit pe actualul premier?! 

Se încearcă, pe undeva, inducerea ideii că, de fapt, Ciolacu este speriat și ar avea nevoie 
de un iepure. Dar, dacă lucrurile stau diferit ...și nu puţin, dimpotrivă?! Dacă Gigi Becali 
este doar o păpușă, iar sforile sunt trase de personaje care acum rămân în umbră? 


În fond, ce ne spun sondajele de opinie aruncate pe piață în aceste zile? Că avem un 
candidat care sigur va prinde turul 1 - Marcel Ciolacu. Iar pentru ultimul loc liber în barcă 
se bat Nicolae Ciucă, George Simion, Mircea Geoană și Elena Lasconi, cu mențiunea că 
ordinea nu reflectă neapărat opțiunea de vot. Fiecare dintre aceștia are un avans înscris 


în marja de eroare a sondajelor față de rivalii din spate, așa că putem înţelege cât de 
aprigă și disperată este lupta pentru turul 2. 


„Eroul de la Nasiriyah” vede Rusia peste tot 


Tot scandalul — un „non-subiecte”, l-a numit Viorel Hrebenciuc - a pornit de la o declaraţie 
dată de Nicolae Ciucă, președintele PNL sugerând că mâna Rusiei lucrează pentru ca 
George Simion să joace „finala” cu Marcel Ciolacu. 


1 550554. 


Iar Kremlinul își pune în aplicare planul folosindu-se de PSD, mai zice șeful liberalilor. 


„Noi putem să vedem ce s-a întâmplat după decizia Curţii Constituţionale de eliminare, la 
masa verde, a unui contracandidat pe linia de electorat a partidului AUR. În acest 
moment, se încearcă foarte mult ca în turul 2 să intre liderul PSD și liderul AUR. Este 
opţiunea și dorința PSD, știind că doar în această formulă ar putea să câștige. Din păcate, 
după toate cele ce vedem că s-au întâmplat și în Republica Moldova, nu este doar dorința 
lor, este și dorința Rusiei, motiv pentru care consider că cetățenii României trebuie să fie 
cât se poate de atenți la ceea ce ne dorim în continuare”. 


Becali și delaţiunea, episodul „n-șpe” 


Bulgărele a luat-o la vale după ce Gigi Becali s-a apucat să dea din gură. Proaspăt revenit 
pe scena politică - va candida din partea AUR pentru un loc de deputat -, patronul FCSB 
face fix ce știe el mai bine. Îi dă pe goarnă pe toţi, adică toarnă doniţa cu delaţiuni ori de 
câte ori vede un microfon sau sună telefonul și de la capătul celălalt aude „Bună seara, 
suntem de la televiziunea..”. Probabil că încă mai confundă apelul producătorilor tv cu 
apelul de seară făcut la Rahova, când lampa-n ochi și coala albă erau semnalul că trebuie 


să spună tot ce știe, tot ce a făcut. 


„Eu am vorbit și cu Hrebenciuc și mi-a zis «Măi, nea Gigi, haide să îl băgăm pe Simion în 
turul 2!». Am zis «Bine, hai să îl băgăm!». Hrebenciuc este prietenul meu, singurul 
prieten adevărat din toți, un mare caracter. I-am zis «Dar, după aia, în turul 2, sănu vă 
apucați să îl atacați pe Simion! Să îi lăsăm să se bată, să vedem cine e mai puternic»”. 


Gigi Becali a vorbit mai mult decât trebuia și asta numai pentru că nu are frână. A primit 
ordin să dea din gură și asta a făcut, iar dacă prin jur n-a fost nimeni să-i dea stingerea și 
să-l trimită în celulă, pardon, cameră, la culcare, omul a continuat - „Uite, îți spun eu 
cum îl bagă pe Simion în turul 2! Ai văzut ce se zice despre Geoană? Curvăsăraie, 
amantlăc... Ce fac ei? Zic «Hai să îi atacăm pe toți candidaţii și să rămână numai Simion 
în turul 2!”. 


Pe nepusă masă, într-un moment în care „Steaua” lui se pregătește să joace în Europa, la 
Glasgow, Gigi Becali s-a activat politic și a ieșit la atac. Dar, ca membru al AUR și primul 
nume pe listă la „parlamentare”, ce sens avea să „dezvăluie” că planul este „să îi atacăm 
pe toți candidaţii și să rămână numai Simion în turul 21”?! 


Cine profită, cine pierde 
Dezvăluirile lui Gigi Becali sunt pistol cu apă, dar chiar și o stropitoare poate strica 
răsadurile. Latifundiarul face jocurile cuiva și este clar că are sfori care-l dirijează încotro 


s-o apuce... cu discursul. 


Punctual, să vedem care sunt scenariile. 


Unu. Ciucă și liberalii au dreptate - Gigi Becali face jocurile PSD, care urmărește să-l ducă 
pe Simion în turul 2. Dar, cum le face, din moment ce Becali îl atacă pe Ciolacu și în 
același timp vorbește despre cel mai mare dușman al PSD-ului, care nu este Klaus 
Iohannis, ci tabăra „coldistă” din România!? Atacându-l pe generalul Pahonţu, de 
exemplu, Becali zgândără un viespar fix când social-democraţii nu au nevoie de așa ceva. 
Marcel Ciolacu știe că, la un moment dat, va trebui să rezolve, într-un fel sau altul, meciul 
cu oamenii fideli vechiului sistem, dar nu-și dorește să o facă acum; plus că, în niciun caz 
din poziția de premier aflat în plină campanie electorală nu are forța să lupte! Ar prefera 
să dea această bătălie - pensionarea vechii gărzi și înlocuirea din funcţii a cozilor de topor 
rămase - după „prezidenţiale”, când de la biroul din Palatul Cotroceni alta va fi greutatea 
cuvântului său. 


De altfel, chiar liderul PSD s-a declarat uimit de tot ce se spune - „Eu, o tâmpenie mai 
mare nu am auzit! Acest procedeu, în poveștile politice românești, s-a folosit când a ieșit 
doamna EBA (n.r. - Elena Băsescu) europarlamentar și îmi aduc aminte că a fost făcut de 
președintele Traian Băsescu, fiindcă era vorba de fiica domniei sale. Ce treabă are PSD-ul 
cu asta?”. 


Și atunci, de ce l-a atacat Gigi Becali? „Cu adevărat, în timpul campaniilor electorale mai 
apar și idioţi utili”, crede Marcel Ciolacu. 

Și, atunci, al cui ar fi interesul? Cine profită din toată această poveste? Becali este 
cunoscut ca un personaj cu gură slobodă, imposibil de controlat, dar.. chiar și un 
pursânge arab poate fi strunit. Știm prea bine cum a trecut perioada „studenţiei” pentru 
el și ce a „ciripit” în anchetă, la momentul respectiv! Umblă vorba că, dacă-l mai țineau 
puţin, „Războinicul lumii” ar fi spus și ce încă nu apucase să facă, dar avea în plan; tot, 
numai să scape! 


Zvonurile auzite - și unele sunt plecate chiar din interiorul AUR - sunt că lui George 
Simion i se pregătește ceva, de fapt. El ar fi adevărata ţintă, iar George Becali este calul 
troian adus în ograda AUR. Naționalismul reprezintă un pericol, iar eticheta „partid 
extremist” nu pare a mai fi suficientă pentru demonizarea acestei formațiuni. 


În curând, numele lui Simion va fi asociat cu o serie de scandaluri și nu neapărat toate 
având legătură cu persoana sa, cât cu anturajul. De altfel, Diana Şoșoacă a și ameninţat 
că va dinamita campania AUR cu dezvăluirile despre „combinaţiile” principalului sponsor, 
Gigi Becali — „Scot de la naftalină un dosar cu privire la niște terenuri din Sectorul 1... 
pentru care a fost omorâtă o femeie. Șapte hectare de teren în care niște băieți, de pe 
acolo de lângă matale, ai lui matale, au intrat în posesia acelui teren și au făcut o chestie 
ilegală în ceea ce mă privește și este tic-tac, domnule Becali! Dosarul e la mine și a fost 
garanţia că eu și copilul meu, pe care din cauza băieţilor tăi l-am ascuns șase luni în 
munți, vom mai trăi. E tic-tac, iar dacă dumneata vrei să trăiești într-o lume misogină, 
doar pentru că așa vrei dumneata, ar trebui să ne spui și nouă toată istoria terenurilor 
dumitale, dacă nu o să spun eu. Dar, nu-ţi va fi bine! Am tăcut până acum, dar de acum 
încolo nu o să mai tac pentru că știu istoria, cum aţi ajuns latifundiar și pe ce cadavre aţi 
călcat toți. Atenţie la ce vă spun! Nu mă călca pe bombeuri! (...) Sunteţi oamenii 
sistemului. Domnule Becali să ieși și să spui cine te-a șantajat și cu ce dosar!”. 


